এলজিবিটি
এলজিবিটি (বা জিএলবিটি) (ইংরেজি: LGBT বা GLBT) একটি নাম-আদ্যক্ষর। ১৯৯০-এর দশক থেকে এই আদ্যক্ষরটি পূর্বতন "গে কমিউনিটি"-র সংজ্ঞাবাচক নাম হিসেবে ব্যবহৃত হয়ে আসছে। সামগ্রিকভাবে "এলজিবিটি" বলতে বোঝায় "লেসবিয়ান, গে, বাইসেক্সুয়াল ও ট্রান্সজেন্ডার" অর্থাৎ, নারী ও পুরুষ সমকামী, উভকামী ও রূপান্তরকামী। ১৯৮০-এর দশকের মধ্য থেকে শেষ ভাগের মধ্যে "গে কমিউনিটি"-র পরিবর্তে "এলজিবি" আদ্যক্ষরটির ব্যবহার চালু হয়। এরপর ১৯৯০-এর দশকে "এলজিবিটি" আদ্যক্ষরটি গৃহীত হয়। উল্লেখ্য, "গে কমিউনিটি" শব্দটি সম্প্রদায়ের অনেকেরই যথাযথ প্রতিনিধিত্ব করছিল না বলে মনে করা হচ্ছিল।
যৌন পরিচয়
যৌন পরিচয় কোন ব্যক্তির জীবনভর পরিবর্তিত হতে পারে, এবং তা তার জৈবিক যৌনতা, যৌন আচরণ ও প্রকৃত যৌন অভিমুখিতার সঙ্গে সমরেখ হতেও পারে বা নাও হতে পারে। উদাহরণস্বরূপ, পুরুষ সমকামী, নারী সমকামী, ও উভকামী লোক হয়তো কোন সমকামবিদ্বেষী/বিপরীতকামবাদী পরিবেশে প্রকাশ্যে চিহ্নিত হবে না অথবা যেখানে এলজিবিটি অধিকার দুর্বল। ১৯৯০ সালে স্যোশাল অর্গানাইজেশন অব সেক্সুয়ালিটির একটি গবেষণায়, সমযৌনতার প্রতি বিভিন্ন মাত্রার আকর্ষণ অনুভব করেছেন এমন লোকদের মাত্র ১৬% নারীর ও ৩৬% পুরুষের সমকামী বা উভকামী যৌন পরিচয় ছিল।